Nos Guido archidiaconus Cabilon[…], et Guido miles dominus Loisyaci exequittores testamenti domni Joberti de Loisiaco quondam canonici Cabilon[…] notum facimus universis et singulis presentes litteras inspecturis quod cum predictus domnus Jobertus in ultima voluntate sua dedisset et legasset pro remedio anime sue et antecessorum suorum Deo et ecclesie Beate Marie de Miratorio et monachis ibidem Deo servientibus partem mansi de Savigney quam tenet Haymo Textor, et dictum Haymonem quem adquisierat dictus domnus Jobertus a domino Guillelmo de Bello Monte milite, et quatuor denarios censuales qui sibi debebantur de uno plastro sito ante ecclesiam Beate Marie Cabilon[…], quorum quatuorum denariorum debet Robertus de Belna civis Cabilon[…] duos denarios et Galteretus Seignors alios duos denarios. Nos tamquam veri exequitores et volentes servare mandatum testatoris predicti abbatem et conventum Miratorii misimus et constituimus in veram possessionem rerum predictarum prout in eius testamento septem sigillis sigillato vidimus plenius contineri. Ad maiorem autem huius rei certitudinem nos predictus archidiaconus sigillum nostrum presentibus duximus apponendum. Ego vero Guido dominus Loisyaci frater predicti testatoris et etiam exequtor quia sigillum proprium non habeo sigillum venerabilis et discreti viri magistri Garneri archipresbyteri Brissie presentibus feci apponi in testimonium veritatis. Datum feria sexta proxima post festum omnium sanctorum anno Domini Mo CCo Lo tercio.